Morten Bødskov (S), 2004-04-15:
Socialdemokratiet deler hovedsigtet i lovforslaget.
Vi mener helt grundlæggende, at der er behov for et større fokus på vold i hjemmet.
Det er ikke nogen hemmelighed, at vold splitter og ødelægger alt for mange familier i dag.
Sandheden er jo også, at det særlig er mange kvinder, der i alt for høj grad er udsat for vold inden for hjemmets fire vægge.
65.000 kvinder, siges det, er udsat for vold inden for hjemmets fire vægge hvert år.
Lovforslaget giver, som det allerede har været fremme, som sagt politiet mulighed for at bortvise en voldelig eller truende person fra det fælles hjem i indtil 4 uger med mulighed for forlængelse i op til 4 uger ad gangen.
Fra Socialdemokratiets side deler vi opfattelsen af, hvilke betingelser der skal gælde, for at bortvisning kan komme på tale.
Det centrale bør for os at se være faren for gentagelse af volden i hjemmet.
Vi støtter også muligheden
for at bortvise personen alene på baggrund af trusler om vold.
Endelig er det fra Socialdemokratiets side også værd at fremhæve muligheden for, at bortvisning også kan ske uden anmodning fra den forurettede.
Der er ingen tvivl om, at hvis man skal anmelde en ægtefælle til politiet, så kræver det mod.
Og frygten for repressalier må være meget nærliggende.
Men også her må det gælde, at indsatsen mod vold ikke kun er et anliggende mellem et offer og en gerningsmand.
Den er et samfundsanliggende, som anklagemyndigheden selvfølgelig skal rejse sag på baggrund af.
Det er dengang som nu afgørende for Socialdemokratiet, at indsatsen mod vold i hjemmet ses i et bredere perspektiv, for volden har som sagt mange årsager.
I dag gør både frivillige foreninger, politi og andre myndigheder en stor indsats for at bekæmpe volden og ikke mindst dens årsager.
Men på trods af den indsats er antallet af voldstilfælde stadig for stort.
Hjælpen til ofrene kan sagtens forbedres, og indsatsen - den samlede indsats - for at hjælpe de voldsramte familier skal mere i fokus.
Vi mener derfor, at hvis man for alvor vil styrke indsatsen for at bekæmpe vold i familien og konsekvenserne heraf, er der behov for, at regeringens lovforslag suppleres med en række forebyggende, behandlende og konfliktløsende tiltag.
Det er udmærket, at regeringen via satspuljemidlerne har fået penge til det forsøgsprojekt i Københavnsområdet, som hedder »Dialog mod vold«.
Det er fint, men vi mener, der er behov for mere.
Vi mener, der er behov for at sikre større kapacitet på krisecentrene.
Situationen er i dag, at alt for mange kvinder afvises, kapaciteten er for lav.
Vi mener, der er behov for at sikre en bedre og mere sammenhængende offerhjælp til voldsramte kvinder.
Vi mener, der også skal sikres et bedre behandlingstilbud til de voldsudøvende mænd, og ikke mindst mener vi, at fokus på børnene i familierne bør styrkes.
Vi mener, at kommunernes ansvar over for børn i voldsramte familier skal præciseres.
Samtidig mener vi, at der fra kommunernes side er behov for en bedre og mere kvalificeret opbakning og støtte, bl.a. psykologhjælp til børn, som er i familier, som er præget af meget vold.
Men som sagt støtter Socialdemokratiet forslaget, som det ligger her.
Vi mener, at der er behov for et bredere fokus på, hvordan man løser vold i familien, og med de ord ser Socialdemokratiet frem til en positiv behandling af forslaget i det videre udvalgsarbejde.